Declarație stupefiantă a lui Șerban Nicolae (PSD) către opoziție: Vă doresc să aveți o persoană de sex feminin în familie care să fie lovită precum jandarmerița pe 10 august, să vedem dacă mai sunteți așa îngrijorat de dezinformări

Senatorul PSD Șerban Nicolae a avut marți o ieșire necontrolată către un senator din Opoziție. Nemulțumit că senatorul din opoziție cerea detalii suplimentare de la șeful Jandarmeriei pe tema dezinformării legate de starea de sănătate a jandarmeriței atacate de protestatari, Șerban Nicolae i-a spus colegului ”vă doresc să aveți o persoană de sex feminin în familie care să fie lovită precum jandarmerița, să vedem dacă mai sunteți așa înggrijorat de dezinformări”.

„Putem să dăm cu pumnii şi picioarele într-o femeie în uniformă, important este dacă nu cumva a minţit purtătorul de cuvânt al Jandarmeriei când a vorbit de fractură de coloană. News-ul a fost fake, loviturile însă au fost pe bune şi v-aş dori să aveţi o persoană de sex feminin în familie să fie implicată, să fie victimă şi aşa să vedeţi dacă sunteţi atât de relaxaţi şi preocupaţi dacă nu cumva se transmit informaţii false„, a spus Şerban Nicolae.

Declarația a venit la audierile din Comisia de Apărare a Senatului, audieri la care sunt prezenți șeful Jandarmeriei, Ionuț Sindile, și șeful Jandarmeriei București – cel care a coordonat dispozitivul de jandarmi din Piața Victoriei în ziua de 10 august – Laurențiu Cazan. Anterior a fost audiată Speranța Cliseru, prefectul capitalei. De asemenea, la audieri este așteptată și ministra de interne, Carmen Dan.

Șerban Nicolae este recunoscut pentru ieșirile necontrolate la adresa adversarilor politici. El a devenit celebru ca ”șoferul lui Cătălin Voicu”, grație unei fotografii care îl arăta la volanul mașinii cu care fostul senator PSD se ducea la arestul preventiv.

Foto: Șerban Nicolae / InquamPhotos – Octav Ganea